पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते मरीजों को देखते हुए अब एमएलबी स्कूल परिसर में 100 बेड का कोविड केयर सेंटर बनेगा। जिला प्रशासन एवं स्वास्थ्य विभाग स्कूल परिसर में बने नए छात्रावास में मरीजों के इलाज की सुविधाएं जुटा रहा है। छात्रावास में प्रति मिनट 10 लीटर ऑक्सीजन गैस सप्लाई युक्त सभी 100 बेड होंगे। यहां पर मरीजों को कंसंट्रेटर व जंबो सिलेंडर से ऑक्सीजन गैस की सप्लाई की जाएगी।
इधर, एमएलबी परिसर में सेंटर शुरू होने के बाद सर्किट हाउस के पास बने कोविड केयर केंद्र को बंद कर दिया जाएगा। फिलहाल जिले में खालवा, हरसूद, मूंदी, पंधाना सहित खंडवा में 250 बेड का कोविड केयर सेंटर चालू है। इसके अतिरिक्त ऑक्सीजन की कमी के कारण मेडिकल कॉलेज से संबद्ध जिला अस्पताल में भी केवल 180 बेड का आइसोलेशन वार्ड ही चालू है। प्रशासन ने चौथी व पांचवीं मंजिल को पहले ही बंद कर दिया था।
वन मंत्री बाेले- पारदर्शी कवर में रखें शव, ताकि परिजन देख सकें अपनों का चेहरा
सर्किट हाउस में अधिकारियों से चर्चा में वन मंत्री विजय शाह ने कहा कोरोना से मरने वालों के शव पारदर्शी कवर में रखें, ताकि परिजन बिना कवर को खोले अपनों का चेहरा देख सकें। मंत्री के सुझाव पर अधिकारियों ने बताया कि कई जगह पर शवों की पैकिंग कवर के रेट बुलाए, लेकिन वह 1500 से 2500 रुपए के आ रहे हैं। जो काफी ज्यादा है।
चर्चा के दौरान मंत्री ने कोविड केयर सेंटर शुरू करने वाले निजी हॉस्पिटल के डॉक्टरों से उनके यहां की सुविधाओं के बारे में चर्चा की। मंत्री शाह ने कहा सरकारी दर पर मरीजों का इलाज करने के लिए ये तीन हॉस्पिटल संचालक मेरे आग्रह पर मान गए। यहां पर इलाज के लिए सरकारी दर तय किए गए हैं, जो वहां के काउंटर पर दिखाई देंगे।
ऑक्सीजन गैस युक्त होंगे सभी मेडिकल बेड
एमएलबी स्कूल के पीछे नया भवन बना है। इसमें मरीजाें के इलाज के लिए 100 बेड लगाए जाएंगे। सभी मेडिकल बेड ऑक्सीजन गैस युक्त होंगे। यहां पर मरीजों को कंसंट्रेटर व सिलेंडर से ऑक्सीजन का सपोर्ट दिया जाएगा।
-डॉ.योगेश शर्मा, जिला महामारी विशेषज्ञ
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn